**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-570/2015

**1459a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene a doplnení niektorých zákonov (tlač 1459)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona,ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene a doplnení niektorých zákonov (tlač 1459) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1712 zo 6. mája 2015 pridelila vládny návrh zákona, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene a doplnení niektorých zákonov (tlač 1459) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre pôdohospodárstvo a životné prostredie,

Výboru Národnej rady Slovenskej republiky pre obranu a bezpečnosť a

Výboru Národnej rady Slovenskej republiky pre ľudské práva a národnostné menšiny.

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene a doplnení niektorých zákonov (tlač 1459) prerokovali výbory a odporúčali ho schváliť:

Ústavnoprávny výbor Národnej rady Slovenskej republiky uznesením č. 600 z 15. júna 2015,

Výbor Národnej rady Slovenskej republiky pre obranu a bezpečnosť uznesením č. 200 z 2. júna 2015 a

Výbor Národnej rady Slovenskej republiky pre ľudské práva a národnostné menšiny uznesením č. 178 z 10. júna 2015.

Výbor Národnej rady Slovenskej republiky pre pôdohospodárstvo a životné prostredie o návrhu zákona nerokoval, keďže podľa § 52 ods. 2 zákona o rokovacom poriadku Národnej rady Slovenskej republiky nebol uznášaniaschopný.

IV.

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

V čl. I sa na začiatok vkladajú nové body 1 až 3, ktoré znejú:

 „1. V § 30 ods. 3 sa slová „až 335“ nahrádzajú slovami „až 334“ a slová „až 331“ sa nahrádzajú slovami „až 330“.

2. V § 58 ods. 3 sa na konci vypúšťajú slová „ alebo § 335 ods. 2“.

 3. V § 86 ods. 1 písm. g) sa slová „§332, §333 alebo § 335“ nahrádzajú slovami „§ 332 alebo § 333“.“.

Ostatné body sa primerane prečíslujú.

Ide o legislatívno-technickú úpravu, ktorou sa reaguje na zmenu navrhovanú v čl. I 20. bod návrhu zákona, ktorou sa v Trestnom zákone vypúšťajú § 331 a § 335.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. I 1. bod § 128 ods. 2 písm. b) a c) sa za slovami „ zastávajúca funkciu“ slovo „alebo“ nahrádza čiarkou.

Ide o legislatívno-technickú úpravu, v zmysle legislatívnych pravidiel tvorby zákonov, podľa ktorých sa spojka alebo vkladá medzi posledné dve alternatívy. Zároveň sa danou úpravou ustanovenie precizuje tak, aby bolo zrejmé, že musí ísť o funkciu, zamestnanie alebo prácu v medzinárodnej organizácii resp. v medzinárodnom súdnom orgáne.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. I sa za bod 2 vkladá nový bod 3, ktorý znie:

  „3. Za § 251a sa vkladá § 251b, ktorý vrátane nadpisu znie:

„§ 251b

Neoprávnený výkon regulovanej činnosti

(1) Kto za odmenu vykonáva činnosť, ktorej obsahom sú úkony na ktorých vykonávanie osobitný predpis vyžaduje predpísané kvalifikačné predpoklady a ktorej výkon inak podlieha dohľadu podľa osobitného predpisu, napriek tomu, že nemá oprávnenie vyžadované osobitným predpisom, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 a získa ním väčší prospech.

(3) Odňatím slobody na jeden rok až päť rokov sa páchateľ potrestá ak spácha čin uvedený v odseku 1 a získa ním značný prospech.

 (4) Odňatím slobody na štyri roky až osem rokov sa páchateľ potrestá, ak spácha čin uvedený v odseku 1 a získa ním prospech veľkého rozsahu.“.“.

Ostávajúce body sa primerane prečíslujú.

Slovenská lekárska komora ako samosprávna stavovská organizácia registruje zdravotníckych pracovníkov v povolaní lekár a vykonáva dohľad nad odbornosťou výkonu povolania. Lekárske povolanie sa radí medzi povolania, ktoré sú osobitnými predpismi regulované a na ich výkon sa vyžaduje splnenie osobitných kvalifikačných predpokladov. V praxi nie sú ojedinelé prípady, kedy osoby rôzne označované napr. lekár, liečiteľ, mastičkár vykonávajú za úplatu činnosti, ktoré svojim obsahom napĺňajú činnosti, ktoré zákon č. 576/2004 Z.z. označuje za poskytovanie zdravotnej starostlivosti a ich výkon zveruje iba osobám, ktoré spĺňajú podmienky stanovené zákonom č. 578/2004 Z.z. Napriek tomu, že základné práva a slobody sú rovnocenné, ochrane práva na zdravie a život je potrebné venovať najväčšiu pozornosť. Poskytovanie zdravotnej starostlivosti osobami, ktoré nie sú v súlade s platnou právnou úpravou oprávnené na poskytovanie zdravotnej starostlivosti, toto právo bezprostredne ohrozuje. Zásah osôb bez príslušnej odbornosti do telesnej alebo duševnej integrity osoby má v prevažnej väčšine prípadov za následok neodstrániteľné negatívne následky na zdraví, preto je nevyhnutné takýmto snahám predchádzať. Z vyššie uvedených dôvodov Slovenská lekárska komora navrhla Ministerstvu spravodlivosti doplniť osobitnú trestnú zodpovednosť takýchto osôb a podporuje návrh novely Trestného zákona tento problém rieši.

**Ústavnoprávny výbor NR SR**

**Gestorský výbor odporúča schváliť.**

V čl. I sa za bod 2 vkladajú nové body 3 a 4, ktoré znejú:

„3. V § 298 odsek 1 znie:

„(1) Kto, čo aj z nedbanlivosti, bez povolenia vyrobí, dovezie, vyvezie, prevezie, kúpi, predá, ponúka, vymení, upraví, použije, dá na prepravu, uloží, odstráni alebo inak sebe alebo inému zadováži alebo prechováva jadrový alebo iný rádioaktívny materiál alebo vysokorizikovú chemickú látku, alebo vysoko rizikový biologický agens alebo toxín, alebo veci určené na ich výrobu, potrestá sa odňatím slobody na jeden rok až šesť rokov.“.

4. V § 299 ods. 1 sa slovo „obdobnej“ nahrádza slovom „inej“ a slová „jeden rok až päť rokov“ sa nahrádzajú slovami „jeden rok až šesť rokov“.“.

Ostávajúce body sa primerane prečíslujú.

Návrhom sa zabezpečuje súlad s čl. 3 písm. e) smernice Európskeho parlamentu a Rady 2008/99/ES z 19. novembra 2008 o ochrane životného prostredia prostredníctvom trestného práva v súlade s požiadavkami Európskej komisie v zmysle EU Pilot-u č. 5645/13/JUST. Požiadavka Európskej komisie smerovala k zabezpečeniu úplnej transpozície vo vzťahu k zákonnej úprave vzniku trestnej zodpovednosti za odstraňovanie, resp. likvidáciu (disposal) jadrového materiálu alebo iných nebezpečných látok, ktorá sa vykonáva doplnením znaku „odstráni“ do § 298 Trestného zákona. Súčasne sa s požiadavkami označenej smernice dopĺňa nedbanlivostná forma spáchania trestného činu Nedovolenej výroby a držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov podľa § 298 Trestného zákona. Návrhom sa súčasne odstraňujú identifikované pojmologické nedostatky v § 298 a súvisiacom § 299 v pojme „obdobný radioaktívny materiál. V súvislosti s realizáciou úloh vyplývajúcich zo Spoločného akčného plánu vlády Slovenskej republiky a vlády Spojených štátov amerických na boj proti nelegálnemu nakladaniu s jadrovými a rádioaktívnymi materiálmi a súvisiacimi technológiami (schválený uznesením vlády SR č.772/2011) sa súčasne navrhuje zvýšenie hornej sadzby v prvých odsekoch § 298 a § 299 na šesť rokov. S prihliadnutím na vysokú nebezpečnosť tohto druhu materiálov sa teda javí ako potrebné od začiatku trestného konania uplatňovať osobitné inštitúty podľa Trestného poriadku (agent, ITP atď.), bez ktorých nie je možné pri týchto špecifických prípadoch zhromažďovať potrebné dôkazy.

**Ústavnoprávny výbor NR SR**

**Gestorský výbor odporúča schváliť.**

V čl. I 7. bod § 301 ods. 5 sa v úvodnej vete za slovami „odseku 2“ vypúšťa slovo „a“ a v písmenách a) a b) sa pred slovo „spôsobí“ vkladá slovo „a“.

Ide o legislatívno-technickú úpravu, účelom ktorej je úprava ustanovenia do formy zaužívanej v celom Trestnom zákone.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. I 9. bod § 302 ods. 2 sa v úvodnej vete za slovami „odseku 1“ vypúšťa slovo „a“ a v písmenách a) a b) sa pred slovo „vydá“ vkladá slovo „a“.

Ide o legislatívno-technickú úpravu, účelom ktorej je úprava ustanovenia do formy zaužívanej v celom Trestnom zákone.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. I 9. bod § 302 ods. 2 písm. a) sa slová „škody väčšieho rozsahu“ nahrádzajú slovami „väčšej škody“.

 Návrhom sa zosúlaďuje terminológia vyjadrenia škody ako následku trestného činu podľa § 125 ods. 1 Trestného zákona.

**Ústavnoprávny výbor NR SR**

**Gestorský výbor odporúča schváliť.**

V čl. I sa za bod 9 vkladá nový bod 10, ktorý znie:

„10. V § 302 odsek 4 znie:

„(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1

a) a spôsobí ním ťažkú ujmu na zdraví alebo smrť, alebo

b) vo veľkom rozsahu.“.“.

Ostávajúce body sa primerane prečíslujú.

Návrhom sa dopĺňa následok spôsobenia ťažkej ujmy na zdraví alebo smrti pri spáchaní trestného činu Neoprávneného nakladania s odpadmi podľa § 302 Trestného zákona z dôvodu súvisiaceho doplnenia tohto ustanovenia v bode 9 o znak vydania takýmto činom iného do nebezpečenstva ťažkej ujmy na zdraví alebo smrti v zmysle požiadaviek smernice Európskeho parlamentu a Rady 2008/99/ES z 19. novembra 2008 o ochrane životného prostredia prostredníctvom trestného práva.

**Ústavnoprávny výbor NR SR**

**Gestorský výbor odporúča schváliť.**

V čl. I 11. bod v § 303 ods. 1 písm. b) a 12. bod v § 304 ods. 1 písm. b) sa slová „škody značného rozsahu“ nahrádzajú slovami „značnej škody“.

Návrhom sa zosúlaďuje terminológia vyjadrenia škody ako následku trestného činu podľa § 125 ods. 1 Trestného zákona.

**Ústavnoprávny výbor NR SR**

**Gestorský výbor odporúča schváliť.**

V čl. I 11. bod v § 303 ods. 2 sa slová „škodu v značnom rozsahu“ nahrádzajú slovami „značnú škodu“.

Návrhom sa zosúlaďuje terminológia vyjadrenia škody ako následku trestného činu podľa § 125 ods. 1 Trestného zákona.

**Ústavnoprávny výbor NR SR**

**Gestorský výbor odporúča schváliť.**

V čl. I 11. bod § 303 ods. 3 a 12. bod  § 304 ods. 3 sa v úvodnej vete za slovami „odseku   1“ vypúšťa slovo „a“ a v písmenách a) a b) sa pred slovo „spôsobí“ vkladá slovo „a“.

Ide o legislatívno-technickú úpravu, účelom ktorej je úprava ustanovenia do formy zaužívanej v celom Trestnom zákone.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. I 12. bod v  § 304 ods. 2 a 13. bod v § 304a ods. 2 sa slová „škodu značného rozsahu“ nahrádzajú slovami „značnú škodu“.

Návrhom sa zosúlaďuje terminológia vyjadrenia škody ako následku trestného činu podľa § 125 ods. 1 Trestného zákona.

**Ústavnoprávny výbor NR SR**

**Gestorský výbor odporúča schváliť.**

V čl. II sa na začiatok vkladajú nové body 1 a 2, ktoré znejú:

  „1. V § 14 písm. e) sa slová „až 331“ nahrádzajú slovami „ až 330“.

  2. V § 14 písm. f) sa slová „až 335“ nahrádzajú slovami „až 334“.“.

Ostatné body sa primerane prečíslujú.

Ide o legislatívno-technickú úpravu, ktorou sa reaguje na zmenu navrhovanú v čl. I 20. bod návrhu zákona, ktorou sa v Trestnom zákone vypúšťajú § 331 a § 335.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. II  2.bode sa vypúšťajú slová „a konzulárny úrad štátu, ktorého je obvinený občanom alebo na ktorého území má trvalý pobyt“.

Návrhom sa vypúšťa odkaz na poučenie zadržaného alebo zatknutého obvineného o práve na informovanie konzulárneho úradu, nakoľko poskytnutie takejto informácie je podľa Trestného poriadku realizované zo strany samotného súdu podľa § 74 ods. 1.

**Ústavnoprávny výbor NR SR**

**Gestorský výbor odporúča schváliť.**

Za čl. II sa vkladá nový čl. III, ktorý znie:

„Čl. III

Zákon č. 550/2003 Z. z. o probačných a mediačných úradníkoch a o zmene a doplnení niektorých zákonov v znení zákona č. 517/2008 Z. z. a zákona č. 78/2015 Z. z. sa mení takto:

1. V § 1 odsek 3 znie:

„(3) Probačný a mediačný úradník vykonáva činnosť v štátnozamestnaneckom pomere na okresnom súde v obvode príslušného krajského súdu alebo na krajskom súde; jeho služobným úradom1) je krajský súd.“.

Poznámka pod čiarou k odkazu 1 znie:

„1) § 9 zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov.“.

2. V § 1 ods. 4 druhej vete sa slová „Na tento účel minister“ nahrádzajú slovom „Minister“.

3. § 1 sa dopĺňa odsekom 5, ktorý znie:

„(5) Výkon probácie a mediácie a výkon kontroly výkonu rozhodnutí technickými prostriedkami v obvode krajského súdu metodicky riadi a usmerňuje probačný a mediačný úradník vo funkcii vedúceho štátneho zamestnanca;1a) ustanovenie odseku 4 tým nie je dotknuté.“.

Poznámka pod čiarou k odkazu 1a znie:

„1a) § 11 zákona č. 400/2009 Z. z. v znení neskorších predpisov.“.“.

4. V § 3 ods. 6 sa slová „okresného súdu“ nahrádzajú slovami „pôsobiaci na tom súde“.

5. V § 6 sa za odsek 2 vkladá nový odsek 3, ktorý znie:

„(3) Probačný a mediačný úradník je pri výkone svojej funkcie povinný riadiť sa metodickými usmerneniami podľa § 1 ods. 4 a 5; tieto usmernenia nemôžu smerovať k spôsobu a výsledku vykonávanej mediácie a nemôžu byť v rozpore s pokynmi predsedu senátu, samosudcu a v prípravnom konaní prokurátora.“.

Doterajšie odseky 3 až 7 sa označujú ako odseky 4 až 8.

6. V § 6 ods. 5 sa slová „odseku 1, 2 alebo 3“ nahrádzajú slovami „odsekov 1 až 4“.“.

Navrhovaná úprava nadobúda účinnosť 1. októbra 2015, čo sa premietne do ustanovení o účinnosti.

Ostávajúce články sa primerane prečíslujú.

Účelom pozmeňujúceho návrhu je zabezpečiť, aby služobným úradom probačných a mediačných úradníkov bol krajský súd (v súčasnosti je to okresný súd). Dôvodom tohto návrhu je organizačné zaradenie probačných a mediačných úradníkov pod krajské súdy, ktoré budú zároveň plniť funkciu regionálnych stredísk probácie a mediácie. Na čele týchto stredísk budú tzv. regionálni vedúci, ktorí budú dohliadať na jednotný výkon probácie a mediácie v rámci obvodu krajského súdu. Metodické usmerňovanie na celoslovenskej úrovni bude aj naďalej vykonávať Ministerstvo spravodlivosti SR. Postavenie, ako ani miesto výkonu práce probačných a mediačných úradníkov sa reálne nezmení.

**Ústavnoprávny výbor NR SR**

**Gestorský výbor odporúča schváliť.**

V čl. III 3. bod sa v úvodnej vete za slovo „Príloha“ vkladajú slová „č. 2“.

Ide o legislatívno-technickú úpravu, ktorou sa precizuje navrhovaný bod tak, aby bolo zrejmé že navrhované body sa vkladajú do Prílohy č. 2.

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

V čl. IV sa slová „1. augusta“ nahrádzajú slovami „1. septembra“.

Zmena účinnosti sa navrhuje z dôvodu trvania legislatívneho procesu, zabezpečenia aspoň minimálnej legisvakancie. Z uvedených dôvodov je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

**Ústavnoprávny výbor NR SR**

**Výbor NR SR pre obranu a bezpečnosť**

**Výbor NR SR pre ľudské práva a národnostné                         menšiny**

**Gestorský výbor odporúča schváliť.**

 Gestorský výbor **odporúča hlasovať** o všetkých uvedených pozmeňujúcich a doplňujúcich návrhoch **spoločne (body 1 až 17)**  s odporúčaním **schváliť.**

V.

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene a doplnení niektorých zákonov (tlač 1459) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene a doplnení niektorých zákonov v druhom čítaní(tlač 1459a) bola schválená uznesenímÚstavnoprávneho výboru Národnej rady Slovenskej republiky č. 625 z 15. júna 2015.

Týmto uznesením výbor zároveň poveril spoločného spravodajcu  **Otta Brixiho,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona o rokovacom poriadku Národnej rady Slovenskej republiky.

 Róbert Madej v. r.

 predseda Ústavnoprávneho výboru

 Národnej rady Slovenskej republiky

Bratislava 15. júna 2015